CELEX: 32021D1356
Language: bg
Date: 2021-06-30 00:00:00
Title: Решение (ЕС) 2021/1356 на Комисията от 30 юни 2021 година за предоставяне на разрешение на Швеция да приложи удължаване на някои срокове, посочени в член 2 от Регламент (ЕС) 2021/267 на Европейския парламент и на Съвета (нотифицирано под номер C(2021) 4608) (само текстът на английски език е автентичен)

16.8.2021   
               
               
                  BG
               
               
                  Официален вестник на Европейския съюз
               
               
                  L 293/1
               
            
         РЕШЕНИЕ (ЕС) 2021/1356 НА КОМИСИЯТА
         от 30 юни 2021 година
         за предоставяне на разрешение на Швеция да приложи удължаване на някои срокове, посочени в член 2 от Регламент (ЕС) 2021/267 на Европейския парламент и на Съвета
         
            
               (нотифицирано под номер C(2021) 4608)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2021/267 на Европейския парламент и на Съвета от 16 февруари 2021 г. за определяне на специални и временни мерки с оглед на продължаващата криза във връзка с COVID-19 относно подновяването или удължаването на срока на валидност на някои удостоверения, свидетелства и разрешителни, отлагането на някои периодични проверки и продължаващо обучение в някои области на транспортното законодателство и удължаването на някои срокове, посочени в Регламент (ЕС) 2020/698 (1), и по-специално член 2, параграф 8 от него,
         като има предвид, че:
         
                     (1)
                  
                  
                     С член 2, параграф 1 от Регламент (ЕС) 2021/267 се удължава срокът за завършване на продължаващо обучение от притежаващите удостоверение за професионална компетентност (УПК), който в противен случай щеше да е изтекъл или ще изтече между 1 септември 2020 г. и 30 юни 2021 г. С член 2, параграф 3 от посочения регламент се удължава валидността на съответното маркиране с хармонизирания код на Съюза „95“.
                  
               
                     (2)
                  
                  
                     С член 2, параграф 5 от Регламент (ЕС) 2021/267 се удължава валидността на картите за квалификация на водач, посочени в приложение II към Директива 2003/59/ЕО на Европейския парламент и на Съвета (2), която в противен случай щеше да е изтекла или ще изтече между 1 септември 2020 г. и 30 юни 2021 г.
                  
               
                     (3)
                  
                  
                     С писмо от 6 май 2021 г. Швеция представи мотивирано искане за разрешение да приложи удължаване на някои срокове, посочени в член 2, параграфи 1, 3 и 5 от Регламент (ЕС) 2021/267. С писмо от 20 май 2021 г. Швеция предостави допълнителна информация в подкрепа на искането си.
                  
               
                     (4)
                  
                  
                     С писмо от 27 май 2021 г. Швеция намали обхвата на своето мотивирано искане.
                  
               
                     (5)
                  
                  
                     Чрез мотивираното си искане Швеция иска, на първо място, разрешение да приложи удължаване с шест месеца на срока между 1 септември 2020 г. и 30 юни 2021 г., посочен в член 2, параграф 1 от Регламент (ЕС) 2021/267, за целите на тази разпоредба и на член 2, параграф 3; на второ място, иска разрешение да приложи удължаване с шест месеца на срока между 1 септември 2020 г. и 30 юни 2021 г., посочен в член 2, параграф 5 от същия регламент; и на последно място, иска разрешение да приложи удължаване с шест месеца на сроковете от 10 месеца, посочени в член 2, параграфи 1, 3 и 5 от Регламент (ЕС) 2021/267, макар и приложимо само за завършването на продължаващо обучение и неговото сертифициране, за маркирането с хармонизирания код на Съюза „95“ и за подновяването на картите за квалификация на водач, които в противен случай щяха да са изтекли или ще изтекат между 1 септември 2020 г. и 30 юни 2021 г.
                  
               
                     (6)
                  
                  
                     Съгласно предоставената от Швеция информация приключването на продължаващото обучение и неговото удостоверяване, маркирането с хармонизирания код на Съюза „95“ и подновяването на картите за квалификация на водач в Швеция вероятно ще продължат да бъдат неизпълними и след 30 юни 2021 г. поради мерките, предприети от държавата за предотвратяване или за ограничаване на разпространението на COVID-19.
                  
               
                     (7)
                  
                  
                     Сред тези мерки, които според Швеция следва сериозно да ограничат капацитета за обучение на водачи до края на годината, Швеция е ограничила броя на лицата, които могат да присъстват едновременно на продължаващо обучение, до максимум осем. Според тази държава членка посочената мярка следва да доведе до липса на капацитет за обучение на водачите, чийто резултат ще е невъзможност за подновяване на всички удостоверения за професионална компетентност (УПК), чийто срок изтича между 1 септември 2020 г. и 30 юни 2021 г.
                  
               
                     (8)
                  
                  
                     Съгласно предоставената от Швеция информация почти половината от валидните УПК в тази държава членка ще трябва да бъдат подновени в периода между 1 март и 31 декември 2021 г., което съответства на 85 000 от общо 190 000 УПК. По предварителна оценка на шведските органи обаче капацитетът за обучение ще бъде ограничен до около 4 000—6 000 души месечно поради мерките, предприети за ограничаване на разпространението на COVID-19.
                  
               
                     (9)
                  
                  
                     Според Швеция дори ако продължаващото обучение се провежда с високи темпове и при пълен капацитет, всеки месец хиляди водачи все още няма да могат да преминат необходимото им продължаващо обучение. Освен това големият брой отпуски по болест на преподавателите и водачите вероятно ще повлияе на тази предварителна оценка, тъй като Швеция не позволява участието в продължаващо обучение, ако лицата имат някои от симптомите на COVID-19.
                  
               
                     (10)
                  
                  
                     Според предоставената от Швеция информация, през месец март 2021 г. поради ограничения на капацитета издаването на най-малко 1 000 УПК не е било възможно, а през месец април 2021 г. — на най-малко 5 000 УПК. Очаква се този брой да нарасне през следващите месеци, тъй като броят на УПК, които трябва да бъдат подновени, рязко се увеличава. Според предварителна оценка на шведските органи се очаква валидността на 9 500 УПК да изтече през юли 2021 г. — оценка, която не взема предвид УПК, чиято валидност вече е била удължена с прилагането на Регламент (ЕС) 2020/698 или Регламент (ЕС) 2021/267. В резултат на това Швеция не очаква да разполага с капацитет за обучение, за да поднови всички УПК, чиято валидност изтича.
                  
               
                     (11)
                  
                  
                     Положението е особено проблематично по отношение на продължаващото обучение на водачи с валидни УПК за превоз на товари, които притежават свидетелство за управление на моторни превозни средства от категории C1, C1+E, C или C+E. Според предоставената от Швеция информация много от тези водачи са получили УПК като придобито право съгласно член 4 от Директива 2003/59/ЕО. Съгласно член 8, параграф 2 от Директива 2003/59/ЕО Швеция реши, че съответните водачи на моторни превозни средства ще трябва да преминат първи курс на обучение или продължаващо обучение в съответствие с директивата след период от седем години. В резултат на това валидността на много УПК, получени като придобито право, е изтекла и е била подновена през септември 2016 г. за срок от пет години. Поради това срокът на валидност на тези УПК ще изтече през септември 2021 г.
                  
               
                     (12)
                  
                  
                     Според предоставената от Швеция информация тази държава членка все още е в средата на третата вълна на пандемията от COVID-19. Освен това процесът на ваксинация върви по-бавно от очакваното в много части на държавата. Към 19 май 2021 г. 40,7 % от населението са получили първа доза и само 12,6 % — втора доза. Поради това е неясно кога положението ще се подобри, кога мерките, предприети за предотвратяване или за ограничаване на разпространението на COVID-19, ще бъдат премахнати или облекчени и кога в резултат на това капацитетът за обучение ще бъде възстановен до обичайните си нива.
                  
               
                     (13)
                  
                  
                     Въз основа на настоящия план, изготвен от Агенцията за обществено здравеопазване на Швеция, ограничението за осем души, които могат да се събират на закрито, следва да бъде премахнато, когато разпространението на COVID-19 бъде овладяно, така че този брой да се увеличи на 50 души. Въпреки това все още не е определена дата за облекчаване на ограниченията, тъй като това ще зависи от развитието на пандемията в Швеция. Освен това облекчаването на ограниченията все още не би позволило да се възстанови капацитетът за обучение, тъй като няколко учебни бази обикновено ангажират около 300 души.
                  
               
                     (14)
                  
                  
                     Швеция счита, че има недостиг на водачи с УПК. Според Швеция 49 % от шведските транспортни предприятия са посочили в неотдавнашно проучване, че срещат трудности при наемането на водачи. Въпреки че приложимите ограничения в Швеция затрудняват обучението на нови водачи, държавата рискува да бъде изправена пред значителен недостиг на водачи, ако валидността на техните УПК не може да бъде допълнително удължена.
                  
               
                     (15)
                  
                  
                     Въз основа на предоставената от Швеция информация е необходимо да се удължат сроковете от 10 месеца, посочени в член 2, параграфи 1, 3 и 5 от Регламент (ЕС) 2021/267, за да се гарантира, че Швеция има капацитета да провежда цялото необходимо продължаващо обучение. Швеция обаче счита, че не е необходимо да се удължават сроковете от 10 месеца, посочени в тези членове, доколкото те се прилагат за продължаващото обучение и неговото сертифициране, за маркирането с хармонизирания код на Съюза „95“ и за подновяването на картите за квалификация на водач, които в противен случай ще изтекат през новия удължен период между 1 юли 2021 г. и 31 декември 2021 г.
                  
               
                     (16)
                  
                  
                     Според Швеция причината да се поиска удължаване на максималните допустими срокове с шест месеца се дължи на натрупването на много голямо изоставане в продължаващото обучение, както е описано по-горе. Броят на УПК, които предстои да бъдат подновени, е много по-голям от обичайния, а Швеция не предвижда връщане към нормалния темп преди края на годината. Освен това според тази държава членка през есента се очаква повишено търсене на продължаващо обучение.
                  
               
                     (17)
                  
                  
                     Според Швеция действащото продължаващо обучение обхваща 35 часа, като по-голямата част от водачите, които притежават УПК в Швеция, са избрали да разделят това обучение на пет отделни части. Това означава, че по-голямата част от водачите, чиито УПК трябва да бъдат подновени до края на годината, вече са преминали 28 часа обучение, като им остават само 7 часа. Освен това според Швеция тези водачи са предимно опитни лица, които вече са преминали повечето от регламентираното си продължаващо обучение. Поради това поисканото удължаване не следва да води до непропорционални рискове по отношение на безопасността и сигурността на транспорта.
                  
               
                     (18)
                  
                  
                     Следователно на Швеция следва да се разреши да приложи удължаване с шест месеца на сроковете между 1 септември 2020 г. и 30 юни 2021 г., посочени в член 2, параграф 1, за целите на тази разпоредба и на член 2, параграфи 3 и 5 от Регламент (ЕС) 2021/267.
                  
               
                     (19)
                  
                  
                     На Швеция следва също така да се разреши да приложи удължаване с шест месеца на сроковете от 10 месеца, посочени в член 2, параграфи 1, 3 и 5 от Регламент (ЕС) 2021/267, доколкото те са приложими само за завършването на продължаващо обучение и неговото сертифициране, за маркирането с хармонизирания код на Съюза „95“ и за подновяването на картите за квалификация на водач, които в противен случай щяха да са изтекли или ще изтекат между 1 септември 2020 г. и 30 юни 2021 г.
                  
               
                     (20)
                  
                  
                     Швеция се съгласи настоящото решение да бъде прието и уведомлението за него да бъде на английски език,
                  
               ПРИЕ НАСТОЯЩОТО РЕШЕНИЕ:
         
            Член 1
            Швеция се оправомощава да приложи следното удължаване на сроковете, посочени в член 2, параграфи 1, 3 и 5 от Регламент (ЕС) 2021/267:
            
                        а)
                     
                     
                        удължаване с шест месеца на срока между 1 септември 2020 г. и 30 юни 2021 г., посочен в член 2, параграф 1 от Регламент (ЕС) 2021/267, за целите на член 2, параграфи 1 и 3 от посочения регламент;
                     
                  
                        б)
                     
                     
                        удължаване с шест месеца на срока между 1 септември 2020 г. и 30 юни 2021 г., посочен в член 2, параграф 5 от същия регламент; както и
                     
                  
                        в)
                     
                     
                        удължаване с шест месеца на срока от 10 месеца, посочен в член 2, параграфи 1, 3 и 5 от същия регламент, приложимо само за завършването на продължаващо обучение и неговото сертифициране, за маркирането с хармонизирания код на Съюза „95“ и за подновяването на картите за квалификация на водач, които в противен случай щяха да са изтекли или ще изтекат между 1 септември 2020 г. и 30 юни 2021 г.
                     
                  
         
            Член 2
            Адресат на настоящото решение е Кралство Швеция.
         
         
            Съставено в Брюксел на 30 юни 2021 година.
            
               
                  За Комисията
               
               Adina-Ioana VĂLEAN
               
                  Член на Комисията
               
            
         
         
            (1)  OB L 60, 22.2.2021 г., стр. 1.
         
            (2)  Директива 2003/59/ЕО на Европейския парламент и на Съвета от 15 юли 2003 г. относно начална квалификация и продължаващо обучение на водачи на някои пътни превозни средства за превоз на товари или пътници, за изменение на Регламент (ЕИО) № 3820/85 на Съвета и Директива 91/439/ЕИО на Съвета и за отмяна на Директива 76/914/ЕИО на Съвета (ОВ L 226, 10.9.2003 г., стр. 4).